Accidentul produs vineri seară pe drumul județean din Bosanci a fost provocat de un șofer în vârstă de 69 de ani, care a pierdut controlul asupra autoturismului într-o curbă. Mașina a lovit violent un cap de pod, atât șoferul cât și pasagerul din dreapta rămânând încarcerați.
Din cercetările polițiștilor rezultă că, în jurul orei 21.30, un conducător auto în vârstă de 69 de ani, la volanul unui Peugeot 207, cu care rula pe DJ 208A, de la Udești spre Suceava, pe raza comunei Bosanci, a scăpat mașina de sub control într-o curbă la dreapta. Autoturismul a intrat pe contrasens și a lovit violent capul de pod.
Pompierii militari care au intervenit la fața locului au găsit în habitaclul mașinii doi bărbați care erau conștienți dar încarcerați.
Cei doi au fost extrași din mașină și predați echipajelor medicale.
Răniții aveau contuzii și traumatisme iar șoferul nu a putut fi testat pe loc cu aparatul etilotest, fiindu-i recoltate însă la Spitalul Județean Suceava două probe biologice pentru stabilirea alcoolemiei în sânge.